ঘরোয়া ক্রিকেট বলুন বা আন্তর্জাতিক, ব্যাটসম্যানের ব্যাট থেকে ছিটকে আসা প্রচণ্ড গতির বল ফিল্ডারের মাথায় আঘাত করলেই উঠে আসে রমন লাম্বার নাম। ভারতের ডাকাবুকো এই ক্রিকেটার অকালেই ঝরে গিয়েছিলেন বাংলাদেশে। পৃথিবী থেকে লাম্বা হারিয়ে গেলেও তিনি এখনও জীবিত ভক্তদের কাছে। 
সময়টা ২০ ফেব্রুয়ারি। ১৯৯৮ সাল। সে বার রমন লাম্বা আবাহনী ক্রীড়াচক্রের হয়ে খেলতে গিয়েছিলেন বাংলাদেশে। ভয়ডরহীন ক্রিকেটার এই রমন লাম্বা। মারকুটে ব্যাটসম্যান হিসেবে তাঁর সুনাম ছিল যথেষ্টই। ঢাকা প্রিমিয়ার লিগে সেবার আবাহনী ক্রীড়াচক্রের সঙ্গে খেলা ছিল মহামেডান স্পোর্টিংয়ের। নিয়মিত অধিনায়ক না থাকায় আবাহনীর অধিনায়কত্ব করছিলেন খালেদ মাসুদ। 

রমন লাম্বা
আক্রমণে তিনি এনেছিলেন বাঁ হাতি স্পিনার সইফুল্লাহ খানকে। তিন বল বাদেই ফিল্ডিংয়ে পরিবর্তন আনেন মাসুদ। রমন লাম্বাকে ফরোয়ার্ড শর্ট লেগে নিয়ে আসেন তিনি। ব্যাটসম্যানের সামনেই দাঁড়ালেন লাম্বা। ব্যাটসম্যানের ব্যাট থেকে ছিটকে আসা বল যদি লাম্বার মাথায় আঘাত করে, তা হলে জীবন সংশয় হতে পারে লাম্বার। এমনটা আশঙ্কা করেই হয়তো অধিনায়ক মাসুদ জিজ্ঞাসা করেন লাম্বাকে, তাঁর হেলমেটের দরকার রয়েছে কি না। লাম্বা বলেন, ‘তিনটি বলের জন্য তো ফরোয়ার্ড শর্ট লেগে দাঁড়াচ্ছি। সমস্যা হবে না।’ 
সইফুল্লাহ খান বলটা একটু টেনে দিয়েছিলেন। ব্যাটসম্যান ছিলেন মেহরাব হোসেন। প্রচণ্ড জোরে পুল মারেন তিনি। ফরোয়ার্ড শর্ট লেগে দাঁড়ানো রমন লাম্বার মাথায় লেগে বলটা ফিরে আসে। উইকেটকিপার মাসুদ ফিরে আসা বলটা তালুবন্দি করে ফেলেন।  মেহরাব আউট। সতীর্থরা মাসুদকে অভিনন্দন জানানোর জন্য ছুটে আসেন। মাসুদ কিন্তু তখন অন্য চিন্তা করতে থাকেন। প্রমাদ গুনতে শুরু করেন মাসুদ। তাঁর চোখ পড়ে লাম্বার দিকে। প্রচণ্ড জোরে বলের আঘাত পাওয়া লাম্বা তত ক্ষণে মাঠে শুয়ে।  
কিছুক্ষণ বাদেই অবশ্য লাম্বা উঠে দাঁড়ান। সতীর্থরা তখন উদ্বিগ্ন। তাঁদের আশ্বস্ত করেন স্বয়ং লাম্বাই। ধীরে ধীরে লাম্বা ফিরে যান ড্রেসিং রুমে। সাজঘরে ফিরতেই চিকিৎসকরা তাঁকে শুয়ে পড়তে বলেন। জল খাওয়ার জন্য বোতল এগিয়ে দেন। কিছুক্ষণ বাদেই সতীর্থদের লাম্বা বলেন, তিনি অসুস্থ বোধ করছেন। দ্রুত তাঁকে হাসপাতালে নিয়ে যাওয়া হয়। হাসপাতালে যখন গিয়ে পৌঁছন লাম্বা, তখন তাঁর জ্ঞান নেই। শরীরে খিঁচুনি ধরেছিল। মস্তিষ্কের বাঁ দিকে রক্ত জমাট বেঁধে যায় লাম্বার। চিকিৎসকরা অস্ত্রোপচার করেন। নয়াদিল্লি থেকে একজন বিশেষজ্ঞ চিকিৎসক উড়ে আসেন ঢাকায়। লাম্বার অবস্থা দেখার পরে তিনি আবার ফিরেও যান। সেই চিকিৎসক জানান, আশা নেই বললেই চলে। প্রথমে লাম্বাকে বেসরকারি হাসপাতালে নিয়ে যাওয়া হয়েছিল। পরে সরকারি হাসপাতালে স্থানান্তরিত করা হয়। কিন্তু সেই সময়ে বাংলাদেশের চিকিৎসা ব্যবস্থা উন্নত না থাকায় বেঘোরে প্রাণ যায় লাম্বার। সেই সময়ে দেশের চিকিৎসা ব্যবস্থা উন্নত মানের ছিল না, সেটা পরে স্বীকার করেন খালেদ মাসুদও। লাম্বার মৃত্যু বাংলাদেশকে শোকাচ্ছন্ন করে তোলে। শোনা যায়, লাম্বার মৃত্যুর খবর পাওয়ার পরে মেহরাব হোসেন দু-তিন রাত ঘুমোতে পারেননি। তাঁর ব্যাট থেকেই তো ছিটকে বেরিয়েছিল গোলাটা। যা লাম্বার মৃত্যু ডেকে আনে।